CELEX: 32011R0668
Language: fi
Date: 2011-07-12 00:00:00
Title: Neuvoston asetus (EU) N:o 668/2011, annettu 12 päivänä heinäkuuta 2011 , Norsunluurannikolle annettavan sotilaalliseen toimintaan liittyvän avun rajoittamisesta annetun asetuksen (EY) N:o 174/2005 muuttamisesta

13.7.2011   
            
            
               FI
            
            
               Euroopan unionin virallinen lehti
            
            
               L 183/2
            
         NEUVOSTON ASETUS (EU) N:o 668/2011,
   annettu 12 päivänä heinäkuuta 2011,
   Norsunluurannikolle annettavan sotilaalliseen toimintaan liittyvän avun rajoittamisesta annetun asetuksen (EY) N:o 174/2005 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,
   ottaa huomioon Norsunluurannikkoon kohdistuvien rajoittavien toimenpiteiden jatkamisesta annetun päätöksen 2010/656/YUTP muuttamisesta 12 päivänä heinäkuuta 2011 annetun neuvoston päätöksen 2011/412/YUTP (1),
   ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
   sekä katsoo seuraavaa:
   
               (1)
            
            
               Neuvosto antoi 29 päivänä lokakuuta 2010 päätöksen 2010/656/YUTP (2) Norsunluurannikkoon kohdistuvien rajoittavien toimenpiteiden jatkamisesta.
            
         
               (2)
            
            
               Asetuksella (EY) N:o 174/2005 (3) otettiin käyttöön rajoituksia, jotka koskevat Norsunluurannikolle annettavaa sotilaalliseen toimintaan liittyvää apua.
            
         
               (3)
            
            
               Päätöksellä 2011/412/YUTP muutettiin päätöstä 2010/656/YUTP Yhdistyneiden Kansakuntien turvallisuusneuvoston päätöslauselma 1980 (2011) huomioiden. Lisäksi siinä säädetään myös erityisestä poikkeuksesta, joka koskee kieltoa toimittaa sisäisiin tukahduttamistoimiin käytettävissä olevia tarvikkeita Norsunluurannikolle.
            
         
               (4)
            
            
               Nämä toimenpiteet kuuluvat Euroopan unionin toiminnasta tehdyn sopimuksen soveltamisalaan, ja niiden täytäntöönpanemiseksi tarvitaan sen vuoksi unionin säädöksiä erityisesti sen varmistamiseksi, että talouden toimijat soveltavat niitä yhtenäisesti kaikissa jäsenvaltioissa.
            
         
               (5)
            
            
               Sen vuoksi asetus (EY) N:o 174/2005 olisi muutettava tämän mukaisesti.
            
         
               (6)
            
            
               Jotta voidaan varmistaa, että tässä asetuksessa säädetyt toimenpiteet ovat tehokkaita, tämän asetuksen olisi tultava voimaan välittömästi,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetus (EY) N:o 174/2005 seuraavasti:
   
               1)
            
            
               Korvataan 4 artiklan 1 kohta seuraavasti:
               ”1.   Poiketen siitä, mitä 2 artiklassa säädetään, siinä mainittuja kieltoja ei sovelleta
               
                           a)
                        
                        
                           aseisiin ja niihin liittyviin tarvikkeisiin liittyvän teknisen avun, rahoituksen ja rahoitustuen myöntämiseen, jos tällainen apu tai nämä palvelut on tarkoitettu yksinomaan Norsunluurannikolla toteutettavan Yhdistyneiden Kansakuntien operaation ja tuota operaatiota tukevien ranskalaisten joukkojen tukemiseen ja käyttöön;
                        
                     
                           b)
                        
                        
                           pelkästään humanitaariseen tai suojaavaan käyttöön tarkoitettuihin ei-tappaviin puolustustarvikkeisiin, mukaan lukien Euroopan unionin, Yhdistyneiden Kansakuntien, Afrikan unionin ja Länsi-Afrikan valtioiden talousyhteisön (ECOWAS) kriisinhallintaoperaatioihin tarkoitetut tällaiset tarvikkeet, liittyvän teknisen avun myöntämiseen, mikäli myös pakotekomitea on ennakolta hyväksynyt tällaisen toiminnan;
                        
                     
                           c)
                        
                        
                           pelkästään humanitaariseen tai suojaavaan käyttöön tarkoitettuihin ei-tappaviin puolustustarvikkeisiin, mukaan lukien Euroopan unionin, Yhdistyneiden Kansakuntien, Afrikan unionin ja ECOWASin kriisinhallintaoperaatioihin tarkoitetut tällaiset tarvikkeet, liittyvän rahoituksen ja rahoitustuen myöntämiseen;
                        
                     
                           d)
                        
                        
                           pelkästään Norsunluurannikon turvallisuusalan uudistusprosessin tukemiseen tai siinä käytettäväksi tarkoitettuihin aseisiin ja niihin liittyviin tarvikkeisiin liittyvän teknisen avun myöntämiseen Norsunluurannikon hallituksen virallisen pyynnön perusteella, mikäli pakotekomitea on sen ennakolta hyväksynyt;
                        
                     
                           e)
                        
                        
                           pelkästään Norsunluurannikon turvallisuusalan uudistusprosessin tukemiseen tai siinä käytettäväksi tarkoitettuihin aseisiin ja niihin liittyviin tarvikkeisiin liittyvän rahoituksen ja rahoitustuen myöntämiseen Norsunluurannikon hallituksen virallisen pyynnön perusteella;
                        
                     
                           f)
                        
                        
                           sellaisten tarvikkeiden myyntiin tai toimituksiin, jotka siirretään tai viedään Norsunluurannikolle väliaikaisesti kansainvälisen oikeuden mukaisesti toimia toteuttavan valtion joukoille ja joiden ainoana ja välittömänä tarkoituksena on helpottaa kyseisen valtion kansalaisten ja niiden kansalaisten evakuointia, joiden osalta kyseinen valtio on vastuussa konsuliasian hoidosta Norsunluurannikolla, mikäli näistä toimista on ilmoitettu ennakolta myös pakotekomitealle;
                        
                     
                           g)
                        
                        
                           sellaisiin ei-tappaviin puolustustarvikkeisiin liittyvän teknisen avun, rahoituksen ja rahoitustuen myöntämiseen, joiden tarkoituksena on pelkästään auttaa Norsunluurannikon turvallisuusjoukkoja käyttämään vain asianmukaista ja oikeasuhteista voimaa yleisen järjestyksen ylläpidossa.”.
                        
                     
         
               2)
            
            
               Korvataan 4 a artikla seuraavasti:
               ”4 a artikla
               1.   Poiketen siitä, mitä 3 artiklassa säädetään, viejän tai palvelujen tarjoajan sijoittautumisjäsenvaltion liitteessä II mainittu toimivaltainen viranomainen voi antaa asianmukaisiksi katsomiensa ehdoin luvan liitteessä I lueteltujen ei-tappavien tarvikkeiden myyntiin, toimitukseen, siirtoon tai vientiin tai tällaisiin ei-tappaviin tarvikkeisiin liittyvän teknisen avun, rahoituksen tai rahoitustuen myöntämiseen todettuaan, että kyseisten ei-tappavien tarvikkeiden tarkoituksena on pelkästään auttaa Norsunluurannikon turvallisuusjoukkoja käyttämään vain asianmukaista ja oikeasuhteista voimaa yleisen järjestyksen ylläpidossa.
               2.   Poiketen siitä, mitä 3 artiklassa säädetään, viejän tai palvelujen tarjoajan sijoittautumisjäsenvaltion liitteessä II mainittu toimivaltainen viranomainen voi antaa asianmukaisiksi katsomiensa ehdoin luvan sellaisten liitteessä I lueteltujen sisäisiin tukahduttamistoimiin käytettävissä olevien tarvikkeiden myyntiin, toimitukseen, siirtoon tai vientiin, joiden tarkoituksena on pelkästään tukea Norsunluurannikon turvallisuusalan uudistusprosessia, sekä tällaisiin tarvikkeisiin liittyvän rahoituksen, rahoitustuen tai teknisen avun myöntämiseen.
               3.   Jäsenvaltion on ilmoitettava toisille jäsenvaltioille ja Euroopan komissiolle tämän artiklan nojalla mahdollisesti annetuista luvista kahden viikon kuluessa niiden antamisesta.
               4.   Lupaa ei anneta, jos on kyse jo tapahtuneesta toiminnasta.”.
            
         2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä heinäkuuta 2011.
      
         
            Neuvoston puolesta
         
         
            Puheenjohtaja
         
         J. VINCENT-ROSTOWSKI
      
   
   
      (1)  Katso tämän virallisen lehden sivu 27.
   
      (2)  EUVL L 285, 30.10.2010, s. 28.
   
      (3)  EUVL L 29, 2.2.2005, s. 5.